METRON OHJE URAKOITSIJOILLE

Tätä ohjetta sovelletaan kantametrossa ja länsimetrossa. Urakoitsijan tulee varmistaa tilaajalta, että tämä on uusin versio toimintaohjeesta ja että kaikki liitteet ovat voimassa ja ajan tasalla. Liitteiden liitteet voi tarvittaessa pyytää tilaajalta.

# YHTEYDENOTTO JA LUPA ASEMALLA TAPAHTUVAAN TOIMINTAAN

Urakoitsijan, joka työskentelee metron alueella, tulee aina tehdä kirjallinen ilmoitus työskentelystä metroaseman tiloissa. Ilmoitus tulee lähettää työntilaajalle. Mikäli työntilaaja ei ole tavoitettavissa, lähetetään ilmoitustyöntilaaja kiinteistöpäällikölle, tekniselle isännöitsijälle tai kyseessä olevan työn tilaajalle. (*Yhteystiedot: Liite 2*)

Urakoitsijan tulee lisäksi tehdä erillinen ilmoitus ennen työn aloittamista sekä lopetettaessa Turvavalvomoon (HAAVA), Tekniseen valvomoon (TEKNO) sekä radalla ja laiturilla työskenneltäessä Metroliikenteen valvomoon (HAKA). (*Yhteystiedot: Liite 2*)

*Liite 1. Ilmoitus työskentelystä metroaseman tiloissa*

*Liite 2. Yhteystietoluettelo*

# PEREHDYTYKSET JA PÄTEVYYDET

HKL:n työn tilaaja vastaa urakoitsijan perehdyttämisestä työn alussa. Sen jälkeen urakoitsija vastaa perehdyttämisestä oman organisaationsa sisällä, sisältäen mahdolliset aliurakoitsijoiden perehdyttämiset.

Työn tilaaja tarkistaa tarvittavat pätevyydet urakan aloituskokouksessa sekä tarvittaessa työn aikana. Urakoitsija vastaa siitä, että tarvittavat pätevyydet on hankittu, ja että ne ovat voimassa.

HKL ei säilytä henkilörekistereitä urakoitsijoista. Urakoitsija vastaa itse tarvittavien rekistereiden ylläpidosta.

# KULKUOIKEUDET

Kulkuoikeudet ja tarvittavat avaimet metron alueelle anotaan työn tilaajalta. Urakoitsijan on ilmoitettava kaikkien työryhmään kuuluvien tiedot henkilötietolomakkeella. Avaimien nouto tulee sopia etukäteen.

*Liite 3. Henkilötietolomake*

# TYÖSKENTELY RATA-ALUEELLA JA RADAN LÄHEISYYDESSÄ

Työskenneltäessä metroradan läheisyydessä tai kun työllä voi olla vaikutuksia metrojärjestelmään tai asemien toimintaan, tulee urakoitsijan noudattaa HKL:n toimintaohjetta: Työskentely metroradan läheisyydessä. (*Liite 4*). Metrorata-alueella liikkuessa ja työskenneltäessä on lisäksi noudatettava työn tilaajalta saatavissa olevaa metroliikenteen toimintaohjetta MTO 7: *Rata- ja sähköturvallisuus.*

Ennen töiden aloittamista tulee urakoitsijan olla yhteydessä kiinteistöpäällikköön ja toimittaa ilmoitus työskentelystä metroaseman tiloissa (*Liite 1*). Tämän jälkeen urakoitsija, yhdessä HKL:n kanssa, arvioi työtehtävien vaikutukset metrojärjestelmään sekä tarvittavat luvat ja turvallisuustoimenpiteet.

Kun työskennellään radan läheisyydessä, tulee tuntea rata-alueen rajat ja suoja-ulottumat sekä huomioida työtehtävät, -välineet sekä -koneet jotka voivat kaatuessaan ulottua radan vaara-alueelle. Laiturialueella työskentely on tehtävä matkustajaliikenteen ulkopuolella.

Metrorata-alueella tai sen läheisyydessä tehtäessä töitä, joista voi aiheutua haittaa metron liikenteelle tai järjestelmälle, tulee sopia tarvittavat ratavaraukset HKL:n rataisännöitsijän kanssa. Urakoitsija toimittaa ensin ratavarauslomakkeen HKL:n nettisivujen kautta (www.hkl.fi/tämä on hkl/Työt HKL:n kiinteistöissä ja metro- sekä raitiotieradalla/työ metroradan läheisyydessä järjestelmään). Rataisännöitsijä hoitaa ratavarausprosessin eteenpäin, kun ratavarauslomakkeen tiedot on hyväksytty.

Metrorata-alueella työskentely vaatii metrorata-alueen ratatyöturvallisuuspätevyyden. Urakoitsija vastaa siitä, että vaaditut pätevyydet ovat voimassa. Työssä vaadittavat pätevyydet sekä henkilöstöllä voimassa olevat pätevyydet tulee kirjata ilmoitukseen työskentelystä metroaseman tiloissa *(Liite 1).*

Työskentely ja/tai liikkuminen metrorata-alueella voi joissain tapauksissa olla mahdollista myös liikennöinnin aikana. Asiasta on aina sovittava etukäteen ja varmistettava, että edellytykset, pätevyydet ja riittävät ohjeistukset työn turvalliselle suorittamiselle ovat olemassa. Työryhmällä tulee olla turvamies, joka voi tulla joko päätoteuttajalta tai HKL:lta. Turvamiehellä tulee olla turvamiehen pätevyys. Työ tulee toteuttaa Työskentely metroradan läheisyydessä toimintaohjeen kappaleen 5.1.2 mukaisesti. (*Liite 4*)

*Liite 4. Toimintaohje: Työskentely metroradan läheisyydessä*

# TULITYÖT

Tulityöt metron tiloissa vaativat aina tulityöluvan, poikkeuksena vähäisen palovaaran työt, jotka ovat määritelty HKL:n toimintaohjeessa *(liite 5).* Jos työntekijä on epävarma palovaaran vähäisyydestä tai työn paloturvallisesta tekemisestä, kyseessä ei ole vähäisen palovaaran työ.

Tulityöluvan myöntää tulityösuunnitelmassa nimetty henkilö, jolla on tulityölupa. Liitteissä 5 on tarkemmin määritelty vaatimukset tulityösuunnitelmalle ja tulityöluvan myöntämiselle sekä Länsimetron alueella että kantametrossa.

*Liite 5. Toimintaohje-Tulitöiden valvontasuunnitelma\_LM ja HKL*

# PALOILMAISIMET

Rata-alueella, asemilla tai kiinteistöissä tehtävät tulityöt, ja työt, joista aiheutuu pölyä tai usvaa saattavat laukaista automaattisen palohälytyksen. Näiden välttämiseksi joudutaan paloilmoitinryhmiä irtikytkemään. urakoitsijan tulee irtikytkentöjen osalta noudattaa HKL:n toimintaohjetta. (*Liite 6*)

Paloilmoitinryhmien irtikytkentä tapahtuu joko manuaalisesti paikan päällä HKL:n huollon toimesta (ilmoitus Teknoon) tai etäohjauksella teknisestä valvomosta (TEKNO) käsin.

Työkohteessa tulee suorittaa paloilmoitinryhmien irtikytkentöjen ennakkotarkastus. Urakoitsija ja HKL:n vastuuhenkilö tarkastavat työskentelyalueen ja työskentelyalueella olevat paloilmaisimet. Ennakkotarkastuksista tulee olla yhteydessä keskitetysti metron tekniseen isännöitsijään.

Ennakkotarkastuksen jälkeen tulee Urakoitsijan lomakkeella (*Liite 7*) ilmoittaa irtikytkettävät paloilmoittimet. Ilmoitus tulee tehdä tekniseen valvomoon (Tekno) etukäteen edellisenä työpäivänä viimeistään klo 12.00.

*Liite 6. Toimintaohje: Ohjeistus paloilmoitinryhmien irti- ja päällekytkennästä metron rataosuudella, asemilla ja HKL:n kiinteistöissä työskenneltäessä*

*Liite 7. Paloilmoitinryhmien irti- ja päällekytkentälomake*

# SÄHKÖTYÖT

Työtehtävän edellyttäessä työskentelyä keskijännitetiloissa, on noudatettava HKL:n toimintaohjetta koskien Keskijännitetilojen kulkuoikeutta. *(Liite 8)* Henkilöt, jotka tarvitsevat pääsyn keskijännitetiloihin, kirjataan keskijännitetilojen kulkuoikeuslomakkeelle *(Liite 9).* Kulkuoikeuslomake toimitetaan työn tilaajalle allekirjoituksin varustettuna.

*Liite 8. Toimintaohje: Keskijännitetilojen kulkuoikeus*

*Liite 9. Keskijännitetilojen kulkuoikeuslomake*

# SUOJAVARUSTEET JA VAROITUSVAATETUS

Näkyvä varoitusvaatetus on henkilönsuojain, jonka käytöstä on säädetty työturvallisuuslaissa (738/2002). Varoitusvaatetuksen on oltava EY-tyyppitarkastettu ja CE-merkitty. Urakoitsijan tulee noudattaa HKL:n toimintaohjeen (*Liite 10*) mukaisia vaatimuksia varoitusvaatetuksen käytöstä. Urakoitsija vastaa henkilöstönsä suojavarustuksen hankkimisesta ja käytöstä.

*Liite 10. Toimintaohje: Suojavarustuksen ja varoitusvaatetuksen käyttö HKL:llä*

# PELASTUSSUUNNITELMAT

Metron pelastussuunnitelmat on tallennettu HKL:n toimintajärjestelmään (IMS). Työn tilaaja toimittaa työkohteiden pelastussuunnitelmat urakoitsijalle. Urakoitsija on ennen työn aloittamista velvollinen varmistamaan, että sillä on kaikkien työkohteidensa pelastussuunnitelmat ja että koko työryhmä on perehdytetty onnettomuus- ja hätätilanteita varten. Urakoitsija on velvollinen kysymään lisätietoja, huomatessaan, että tiedot ovat puutteelliset kyseessä olevan työn kannalta.

# RADON

Metron tiloissa työskentelevän urakoitsijan tulee selvittää ennen töiden aloittamista, tuleeko kyseisessä työkohteessa suojautua radonilta. Urakoitsijoita tiedotetaan tarvittaessa työkohteen mahdollisista radonpitoisuuksista. Urakoitsijan tulee selvittää ennen tehtävän aloittamista työkohteen vaatimat suojavarusteet ja sallitut työskentelyajat.

Urakoitsija vastaa henkilöstönsä suojavarustuksesta sekä varustuksen käytöstä. Ennen 1.1.2019 solmittujen urakointisopimusten osalta toimittaa tilaaja urakoitsijalle vaadittavat suojavarusteet.

Radonriskin alaisessa työssä tulee noudattaa HKL:n toimintaohjeita (*Liite 11*).

Paikat, joissa radonpitoisuudet ylittävät raja-arvot, on merkitty suojainten käyttöön ohjaavin kyltein sekä tarvittaessa merkitty Säteilyvaara, Käytettävä hengityssuojainta –­kyltein.

*Liite 11. Toimintaohje: Suojautuminen Radon-säteilyltä*

# SÄHKÖINEN HUOLTOKIRJA

HKL käyttää kantametrossa sähköisenä huoltokirjana Granlund Manageria (”GM”) ja Länsimetrossa Länsimetron huoltokirjaa (”LM Huki”). Urakoitsijat kirjaavat suorittamansa toimenpiteet huoltokirjaan itse, työn tilaajan antamien ohjeiden mukaisesti. Urakoitsijan on pyydettävät tunnukset huoltokirjaan työn tilaajalta.